Szám: 1-7/2014. 8. számú napirend anyaga

**Előterjesztés**

**Zalaszentgrót Városi Önkormányzat Képviselő-testületének**

**2014. június 26-i rendes ülésére.**

**Tárgy:** Zalaszentgrót Város Önkormányzatának a személyes gondoskodást nyújtó szociális ellátások térítési díjairól szóló 5/2009. /III. 24./ számú rendeletének módosítása

**Tisztelt Képviselő-testület!**

A szociális igazgatásról és a szociális ellátásokról szóló 1993. évi III. törvény (a továbbiakban: Szoctv.) 115. §-ának – miszerint a személyes gondoskodást nyújtó ellátásokért fizetendő intézményi térítési díjakat a fenntartó minden évben felülvizsgálja – megfelelően Zalaszentgrót Városi Önkormányzat Képviselő-testülete a személyes gondoskodást nyújtó szociális ellátások térítési díjairól szóló 5/2009. (III.24.) számú rendelet módosításáról szóló 9/2014. (III. 28.) rendeletével megállapította a Zalaszentgróti Szociális és Gyermekjóléti Alapszolgáltatási Központ által nyújtott személyes gondoskodást nyújtó szociális ellátások 2014. évi térítési díjait.

A térítési díj a belső ellenőri jelentésben, illetőleg a Komárom-Esztergom Megyei Kormányhivatal Törvényességi Ellenőrzési és Felügyeleti Főosztálya által kiadott tájékoztatóban foglaltak figyelembevételével került meghatározásra. Eszerint a térítési díjakról szóló helyi rendeletalkotás során jogsértő az a gyakorlat, hogy a térítési díjak az ÁFA összegét, vagy ÁFA-val növelt térítési díjat határoznak meg, illetve a rendelet szabályozza az ÁFA mértékét. Ugyanis az étkeztetési szolgáltatás esetében az adó mértékét az általános forgalmi adóról szóló 2007. évi CXXVII. törvény (a továbbiakban: Áfat.) 82. §-a határozza meg, ennek szabályozására a helyi önkormányzatok nem kaptak felhatalmazást. A térítési díj megállapítását a Szoctv. 115. § (1) bekezdésében foglaltak alapján kell elvégezni. Ezen rendelkezések pedig nem engedik meg, hogy a helyi rendeletben a térítési díjak a szolgáltatást terhelő ÁFA-t is tartalmazzák. Erre tekintettel a rendeletben a térítési díj nettó összeg + ÁFA formájában került meghatározásra, az 1 és 2 forintos címletű érmék bevonása következtében szükséges kerekítés szabályairól szóló [2008. évi III. törvény 2. §](http://www.opten.hu/loadpage.php?dest=OISZ&twhich=100141#sid3584)-ának megfelelő módon kerekítve.

A Nemzeti Rehabilitációs és Szociális Hivatal (a továbbiakban: NRSZH) 2014. április 15-16-án helyszíni ellenőrzést végzett a Zalaszentgrót és környező települések Intézményfenntartó Társulása által fenntartott Zalaszentgróti Szociális és Gyermekjóléti Alapszolgáltatási Központ által nyújtott szociális étkeztetés, házi segítségnyújtás és nappali ellátás időskorúak számára vonatkozásában. Az NRSZH helyszíni jegyzőkönyvében foglalta össze az ellenőrzés során tett megállapításait, melyek kiterjednek Zalaszentgrót Város Önkormányzatának a személyes gondoskodást nyújtó szociális ellátások térítési díjairól szóló 5/2009. /III. 24./ számú rendeletében foglaltakra is. Az ellenőrzés a szociális étkeztetés ÁFA-t is tartalmazó térítési díjának helyi rendeletben történő szabályozása kapcsán tett észrevételt. A helyi rendelet a szociális étkeztetés esetén a nettó térítési díj összegét tartalmazza, amely mellett az ÁFA-fizetési kötelezettség is külön megjelenítésre került. Ugyanakkor **az NRSZH álláspontja szerint a helyi rendeletben a szociális étkeztetés bruttó összegének megjelenítése szükséges, tekintettel arra, hogy az ellátottak a bruttó térítési díjat fizetik az ellátás igénybevétele esetén.**

Az Áfat. 82. §-a határozza meg az adó mértékét (az adó alapjának 27 százaléka) az étkeztetés szolgáltatás esetén, ennek szabályozására a helyi önkormányzatok nem kapnak felhatalmazást. Mindazonáltal az NRSZH szakvéleménye szerint az adó mértékének törvényileg történő rögzítése nem jelenti azt, hogy a helyi önkormányzatnak a szociális étkeztetés díját pusztán nettó összegben – az ÁFA-fizetési kötelezettség feltüntetése mellett – lenne módja meghatározni. Következésképpen a helyi rendeletben a szociális étkeztetés ÁFA-t is tartalmazó térítési díjának a kerekítés szabályainak megfelelő megjelenítése szükséges a Szoctv. 92/B. § (1) bekezdés a) pontja alapján, mely értelmében *„A személyes gondoskodást nyújtó szociális intézmény állami fenntartója konkrét összegben meghatározza az intézményi térítési díjat”*, továbbá a személyes gondoskodást nyújtó szociális ellátások térítési díjáról szóló 29/1993. (II. 17.) Korm. rendelet 3. § (4) bekezdése alapján, mely értelmében *„A intézményi térítési díjat és a személyi térítési díjat az 1 és 2 forintos címletű érmék bevonása következtében szükséges kerekítés szabályairól szóló* [*2008. évi III. törvény 2. §*](http://www.opten.hu/loadpage.php?dest=OISZ&twhich=100141#sid3584)*-ának megfelelő módon kerekítve kell meghatározni”.*

A Szoctv. 115. § (1) bekezdése alapján a szolgáltatási önköltség és a központi költségvetésről szóló törvényben biztosított támogatás egy főre jutó összegének a különbözete adja ki a személyes gondoskodás körébe tartozó szociális ellátások térítési díját (a továbbiakban: intézményi térítési díj). Az intézményi térítési díjat integrált intézmény esetében is szolgáltatásonként kell meghatározni, a közös költségelemek szolgáltatásonkénti közvetlen költségeinek arányában történő megosztásával. Ennek alapján az intézményi térítési díj számítása során az önköltségszámításba beleszámítható a szociális étkeztetés ÁFA-ja.

A szociális étkeztetéshez kapcsolódó szállítási költség kapcsán releváns az Áfat. 85. § (1) f) pontja, miszerint *„Mentes az adó alól az a szolgáltatásnyújtás - az étkeztetés kivételével, ha az ennek fejében járó ellenérték külön térítendő meg - és az ahhoz szorosan kapcsolódó termékértékesítés, amelyet szociális ellátás keretében közszolgáltató - ilyen minőségében – teljesít”.* Az ellenőrzés megjegyzi, hogy a hivatkozott törvényi előírás értelmében **az élelem kiszállítási költsége nem terhelhető ÁFA-val.**

Az intézményi térítési díj összege az idei esztendőben is változatlan mértékben 0,-Ft az idősek nappali ellátása tekintetében, tekintettel arra, hogy ezen ellátást igénybevevők száma mára jelentősen lecsökkent, valamint az intézmény költségvetéséből az ellátás biztosítása megoldható térítési díj nélkül. Mindazonáltal az önkormányzat által biztosított szociális szolgáltatások intézményi térítési díjának az ellátást igénybevevők részére szolgáló teljes körű feltüntetése érdekben indokolt a 0,- Ft-os összeg megjelenítése a rendeletben.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt képviselő-testületet:

**A rendelettervezet jelentősnek ítélt hatásai:**

A rendeletmódosítás révén a szociális étkeztetés térítési díjainak bruttó összegben történő feltüntetése az ellátottak számára nem jelent többletterhet. Az adminisztratív terhek a rendelet módosítását követően nem változnak. A rendelet módosítása környezeti és egészségi hatással nem jár.

**A rendelet megalkotásának szükségessége, a jogalkotás elmaradásának várható következményei:**

A rendeletmódosítást indokolja az NRSZH helyszíni ellenőrzésében foglaltak figyelembe vétele, valamint az ellátást igénybevevők számára a személyes gondoskodás körébe tartozó szociális ellátások térítési díjainak egyértelmű és teljes körű meghatározása. A jogalkotás elmaradása a Szoctv. 92/K. § (4c) bekezdésében felsorolt szankciók alkalmazását vonhatja maga után.

**A rendelet alkalmazásához szükséges személyi, szervezeti, tárgyi és pénzügyi feltételek:**

Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges feltételek rendelkezésre állnak. Tehát nem keletkeztet többletfeltételeket a korábbiakhoz képest.

A fentiekben hivatkozott indokokra tekintettel javaslom a jelen előterjesztés 1. számú mellékletét képező, módosító rendelet-tervezet elfogadását.

A Pénzügyi és Ügyrendi Bizottság az előterjesztést a 2014. június 23-i ülésén tárgyalja, az Elnök szóban terjeszti elő a Bizottság véleményét.

Kérem a Tisztelt Képviselő-testületet, hogy az előterjesztés megvitatását követően a mellékelt módosító rendelet tervezetet elfogadni szíveskedjen.

Zalaszentgrót, 2014. június 13.

|  |  |
| --- | --- |
|  | ***Baracskai József***  polgármester |

1. *számú melléklet*

***Zalaszentgrót Város Önkormányzat Képviselő-testületének***

***…/2014. (……) rendelete***

***a személyes gondoskodást nyújtó szociális ellátások térítési díjairól szóló***

***5/2009. (III.24.) számú rendelet módosításáról***

Zalaszentgrót Város Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 92. § (1) bekezdésében kapott felhatalmazás alapján a személyes gondoskodást nyújtó szociális ellátások térítési díjairól szóló 5/2009. (III. 24.) számú önkormányzati rendelet módosításáról a következőket rendeli el:

1. ***§***

A személyes gondoskodást nyújtó szociális ellátások térítési díjairól szóló 5/2009. (III. 24.) számú önkormányzati rendelet (továbbiakban: R.) 1. § (1) bekezdése helyébe az alábbi rendelkezés lép:

1. §

*„(1) A Zalaszentgróti Szociális és Gyermekjóléti Alapszolgáltatási Központ által személyes gondoskodást nyújtó szociális ellátás formájában az étkeztetés, a házi segítségnyújtás és az idősek nappali ellátása megállapított intézményi térítési díját a Rendelet 1. számú melléklete tartalmazza.”*

1. ***§***

A R. 1. számú melléklete helyébe e rendelet 1. számú melléklete lép.

***Vegyes és záró rendelkezések***

***3. §.***

1. E rendelet a kihirdetését követő napon lép hatályba, és hatálybalépését követő napon hatályát veszti. Jelen rendeletmódosítás szerinti térítési díjat 2014. július 01-től kezdődően kell alkalmazni.
2. A R. 1. § (2)-(3) bekezdése hatályát veszti.

|  |  |
| --- | --- |
| **Baracskai József**  **polgármester** | **Dr. Simon Beáta**  **jegyző** |

A rendelet 2014. június …. napján került kihirdetésre.

**Dr. Simon Beáta**

jegyző

1. sz. melléklet

1. **Házi segítségnyújtás:**

Intézményi térítési díj egy gondozási órára megállapított összege: **100 Ft**

1. **Étkeztetésért fizetendő személyi térítési díj**

Intézményi térítési díj napi összege: **bruttó 455 Ft**

**Az étkeztetésért fizetendő személyi térítési díj csökkentési rendszere**

**Étkeztetés**

**(A díjak az ÁFA-t is tartalmazzák)**

|  |  |
| --- | --- |
| **Jövedelem nyugdíjminimum %-ához viszonyított nagysága** | **Fizetendő személyi térítési díj napi összege** |
| Jövedelem < öregségi nyugdíjminimum 200 %- a | **350,-Ft** |
| Jövedelem = öregségi nyugdíjminimum 200-300 %- a | **395,-Ft** |
| Jövedelem > öregségi nyugdíjminimum 300 %- a | **455,- Ft** |

1. **Étkezéshez kapcsolódó szállítási költség: 75,-Ft**
2. **Idősek nappali ellátása:**

Csak napközbeni tartózkodást igénybe vevők díjának napi összege: **0,-Ft**